ארנון אפק

פרופ' ארנון אפק (נולד ב-18 במאי 1963) הוא רופא ישראלי, מומחה לפתולוגיה ולמינהל רפואי. כיהן כמנכ"ל משרד הבריאות בשנים 2014 עד 2015 ומכהן כיום כמשנה למנהל המרכז הרפואי שיבא, מנהל בפועל של ביה"ח הכללי שיבא, תל-השומר ומנהל המחלקה למינהל רפואי בשיבא.
הוא משמש כפרופ' מן המניין לבריאות הציבור וראש תוכנית הוראת הרפואה באנגלית (תוכנית ניו-יורק) באוניברסיטת תל אביב. חבר ההנהלה האקדמית של הפקולטה לרפואה ע"ש סאקלר באוניברסיטת תל אביב, פרופ' נלווה בבית הספר לרפואה באוניברסיטת ניקוסיה בקפריסין ויו"ר המועצה הלאומית לרפואה משפטית ולפתולוגיה במשרד הבריאות.
הוא משמש כיועץ הראשי בפועל של היחידה לקנאביס רפואי במשרד הבריאות.
בנוסף, משמש פרופ' אפק יושב ראש איגוד מנהלי בתי החולים בישראלים ויו"ר הפדרציה העולמית של ההסתדרות הרפואית. בעבר פרופ' אפק כיהן כחבר הוועד המנהל של ועדת הבריאות של ה-OECD ומ"מ יו"ר מועצת הבריאות.

קורות חייו

פרופ' אפק נולד בחיפה ב-18 במאי 1963, להוריו שושנה, אשת חינוך וד"ר יגאל אפק, מהנדס. גדל בתל אביב.

השכלה אקדמית

השלים בהצטיינות את לימודי הרפואה בבית הספר לרפואה של האוניברסיטה העברית ו"הדסה" בירושלים בין השנים 1981 עד 1987. את הסטאז' שלו עשה ב-1988 בבית החולים בילינסון ובין השנים 1993 - 2000, התמחה באנטומיה פתולוגית במרכז הרפואי שיבא, תל-השומר. 
לאחר ההתמחות, בין השנים 2000 ל-2002, השלים בהצטיינות לימודי תואר שני במנהל מערכות בריאות (MHA) באוניברסיטת בן-גוריון, וכן התמחה בהצטיינות במנהל רפואי במרכז הרפואי שיבא ובהנהלת משרד הבריאות בין השנים 2002 - 2004. הוא בוגר תוכנית וקסנר לבכירים בבית הספר קנדי לממשל, אוניברסיטת הרווארד (WSLP16).

צה"ל

לאחר סיום לימודי הרפואה, בין 1989 ל-1991 השלים אפק את שירותו הצבאי כעתודאי בחיל הרפואה וכרופא צבאי בתפקידים של רופא גדודי וחטיבתי בעוצבת "בני אור". בשנת 1992 החל את תפקידו בבה"ד 10 כמפקד קורס קציני רפואה. בשנת 2000 החל לשרת בפיקוד צפון, כסגן הרופא הפיקודי, עד שנת 2002. בין השנים 2004 ל-2007 שימש ראש ענף מיון רפואי ורפואה תעסוקתית ומנהל המחלקה למינהל רפואי במפקדת קצין רפואה ראשי. בתפקידיו בצה"ל קידם פרופ' אפק את השינוי בתפיסת המיון הרפואי ואת ההתנדבות לשירות צבאי. לאחר פרישתו, המשיך לשמש בתפקיד יועץ רפואי לחיל הרפואה. כיום הוא משרת במילואים כחבר בוועדת הלסינקי של חיל הרפואה בדרגת אלוף-משנה במילואים.

ניסיון מקצועי

עם פרישתו מהצבא, מונה ב-2008 לתפקיד סגן מנהל המרכז הרפואי שיבא. במקביל, כיהן פרופ' אפק בשיבא גם כאחראי שעת חירום, יו"ר ועדת הסטאז' וההתמחות, ומנהל היחידה לתמיכה ניהולית.
ב-2011 נבחר במכרז שנערך מטעם נציבות שירות המדינה לתפקיד ראש מינהל הרפואה במשרד הבריאות. הוא נכנס לתפקידו ב-1 בינואר 2012, והחליף את קודמו בתפקיד, ד"ר חזי לוי. 
במאי 2014 הודיעה שרת הבריאות, יעל גרמן, על בחירתה בפרופ' ארנון אפק כמנכ"ל משרד הבריאות, במקומו של פרופ' רוני גמזו, החל מיוני 2014. הוא כיהן בתפקיד עד יולי 2015. מאוגוסט 2015 ועד יוני 2017 שימש פרופ' אפק כמשנה רפואי למנכ"ל (בפועל). בתפקידיו במשרד הבריאות פרופ' אפק קידם את עבודת המטה שהביאה למימוש הרפורמות בבריאות הנפש, שקיפות לציבור בפרסום מדדי האיכות, מודל הערכת הפגיות ואת התוכניות הלאומיות למניעה וטיפול בסוכרת ובשבץ מוחי. המלצות הוועדה הבין משרדית בראשותו הביאה להחלטת הממשלה הקמת בית חולים נוסף בבאר שבע. הוא גם קידם את הרפורמה בקנאביס לשימוש רפואי, את הרפורמה במקצועות הבריאות (הוספת תפקידי עוזר רופא, אחות מומחית, מסייעים למתמחים) והקלת הליכי הרישוי לישראלים ולעולים.
בהובלתו, מינהל הרפואה קיבל את אות ההוקרה של נציבות שירות המדינה ליחידות מצטיינות בהתייעלות, וזכה בתעודת הוקרה לצוות שיפור בשירות המדינה (מקום שלישי) בנושא איכות הטיפול והשירות בפגיות. הרפורמה בבריאות הנפש אותה הוביל במשרד הבריאות הוגדרה על ידי שופטי בג"ץ בתיק מספר 4335/15 במילים: "...התחושה היא שנעשית עבודה מקצועית". עם סיום תפקידו במשרד הבריאות שב למרכז הרפואי שיבא לתפקידו כמשנה למנהל המרכז הרפואי ומנהל בית החולים הכללי בפועל. בנוסף לתפקידים אלו, משמש פרופ' אפק גם האחראי על הרופאים והאקדמיה. 
ביולי 2019 מונה לשמש במקביל לתפקידיו בשיבא כיועץ הרפואי הראשי (בפועל) של היחידה לקנאביס רפואי במשרד הבריאות.

תפקידים באקדמיה

פרופ' הינו חבר מן המניין לבריאות הציבור, חבר בהנהלת הפקולטה לרפואה ע"ש סאקלר באוניברסיטת תל אביב ופרופסור חבר בחוג לפתולוגיה מאז 1994. מאז 2011 עומד בראש התוכנית האמריקאית ללימודי רפואה (תוכנית ניו-יורק) ומשנת 2017 פרופ' נלווה בבית הספר לרפואה באוניברסיטת ניקוסיה בקפריסין.  
בין 2011 ל-2013 שימש מרצה באוניברסיטת בר-אילן במחלקה למנהל וריכז קורס ניהול בית-חולים במסגרת תואר שני במינהל מערכות בריאות. בין השנים 2013 ל-2014 הרצה גם בתואר ראשון במנהל מערכות בריאות במרכז האקדמי למשפט ועסקים. מלמד החל משנת 2015,  באוניברסיטת תל אביב ניהול מערכות בריאות - בבית הספר למוסמכים במנהל עסקים ע"ש קולר, ואתיקה רפואית - בחוג לרפואת אסון והתוכנית הרב תחומית למנהלים לניהול מצבי חירום ואסון, של בית הספר לבריאות הציבור שבפקולטה לרפואה ע"ש סאקלר. 
משנת 2018 מרצה גם בתוכנית ה-MBA הבינלאומית לניהול חדשנות ויזמות בתחום הבריאות בבית הספר אריסון למנהל עסקים שבמרכז הבינתחומי הרצליה.

מחקר אקדמי

לאורך השנים פרסם פרופ' אפק למעלה מ-150 מאמרים בעיתונות הרפואי העולמית המובילה לרבות העיתונים Lancet, JAMMA ו-Circulation. מחקריו התמקדו בקשר בין השמנה וגורמי סיכון נוספים לתחלואה במחלות לב, כלי דם, סוכרת וסרטן בקרב בני נוער וחקר האימונופתוגנזה של טרשת עורקים.
ב-2017 הוא היה בצוות המוביל את כתיבת גיליון העיתון המיוחד על מערכת הבריאות בישראל של העיתון Lancet, העיתון המוביל בעולם הרפואה - Health In Israel, והשתתף בכתיבת שניים מהמאמרים בעיתון. פרופ' אפק מרצה אורח בכנסים רפואיים וכחוקר זכה בפרס גולדנברג, פרס קלרמן ובפרס האגודה הישראלית לטרשת עורקים.

תעשיית התרופות

פרופ' ארנון אפק שימש בהתנדבות כיושב ראש של הוועד המנהל של 'קרן מחקרים רפואיים ליד ירושלים’ המקבלת תרומות מ-10 חברות תרופות.

חיים אישיים

פרופ' אפק נשוי ללימור, רופאת שיניים לילדים, ואב לשניים, שחר ואורן. מתגורר בראש העין.